Rino Serra/Le fior dël mal/083


LXXXIII. L'eautontimorumenos 
(Chi ch'as castija da sol)

Sensa flin-a 't fraperai 
E sensa ghignon, mé 'n maslé, 
Coma la rochera Mosé! 
E da toa parpèila i farai, 

Doa mè Sahara as borerà, 
Sbrincé eve dla soferensa. 
Mia anvìa gonfia dë speransa 
Su toe lerme salà a noerà 

Mé un vassel che 'l largh va pijand 
E 'l mè bon cheur anciocà 
Dij tò car sangiut arsonrà 
Mé 'n tamborn che la cària sta dand! 

I sarai pa 'n fàuss acòrd 
Ant la divin-a sinfonìa, 
Grassie a l'angorda ironìa 
Ch'am sopata e ch'am mòrd? 

L'é 'nt mia vos, cola ch'a crija! 
L'é tut mè sangh col nèir velen! 
Mi i son ël sinistr specc, doa ven 
Sempe a specesse la strìa! 

Piaga e cotel mi i son, va bin? 
Mi i son lë sgiaf e la gioa! 
Mi i son ij mèmber e la roa 
E la vitima e 'l lagosin! 

Dël mè cheur ël vampir mi i son, 
-Un ëd coj grand abandonà 
Al rije etern condanà, 
Ch'a peudo pì rije da bon! 

Rino Serra
Leteratura piemontèisa
Baudelaire